《奉题岷峨保障图二十韵》
明代·释宗泐

旧说岷峨地，今观保障图。烟云开剑阁，花柳满城都。

宫殿规模壮，山川气象殊。军州馀五十，德教越边隅。

列戟千貔虎，连樯万舳舻。凉飔消瘴疠，甘雨起焦枯。

大矣惟王国，钦哉自圣谟。星辰天北拱，江汉日东趋。

宗室推贤哲，皇纲在翊扶。逸才超子建，古迹陋鱼凫。

美产随方有，名公何代无。韦张曾节使，扬马总文儒。

锦绮民财阜，盐麻国用须。沈黎通诏𤏡，巫峡下荆吴。

雪岭西蕃近，青霄太白孤。来朝椎髻獠，入贡越裳徒。

关已无当者，天何设险乎。诗篇歌乐土，笔力愧潜夫。

抚卷生新想，闻风欲远驱。永言磐石固，矫首望云衢。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。